L-Assoċjazzjoni Maltija ta' Min Iħaddem (MEA) ippreżentat dokument bil-proposti sabiex jiġi emendat l-Att dwar ix-Xogħol u r-relazzjonijiet Industrijali. Fost il-proposti tal-MEA hemm li: Ħaddiem mhux intitolat għas- sick leave f'każ ta' xemxati, sakra, uġigħ minħabba xi sport u kundizzjonijiet oħra li jista' jevita. L-MEA qed tipproponi li is- sick leave ma jiġix aċċettat anke jekk it-tabib jgħid li l-ħaddiem ma jistax jaħdem. Operazzjonijiet kożmetiċi m'għandhomx jaqgħux taħt is- sick leave . Il-paga tista' titnaqqas f'każ li l-ħaddiem ma jaħdimx in-notice, jieqaf mill-impjieg qabel ma jiskadi l-kuntratt, jekk omm ma taħdimx sitt xhur wara li tidħol mill- maternity leave u jekk ħaddiem ikun tefa' r-riżenja tiegħu wara li ħa l-ġranet kollha tal- leave . Dawk li jaħdmu wkoll is-Sibt u l-Ħadd għandhom jitilfu l-festa pubblika li tkun fil-ġurnata franka. Għandu jiġi ċċarat min jista' jidħol f'unjin u min le. Min iħaddem għandu jiġi avżat tlett ijiem qabel ma jsir strajk. M'għandux jitħallas l- overtime għal ċertu xogħlijiet, iżda s-sigħat żejda li jinħadmu jkunu inklużi diġà fil-paga. F'każ ta' riżenja, għandu jkun hemm żmien obbligatorju ta' notice . Il-kumpens tat-tribunal industrijali m'għandux ikun aktar mit-18-il xahar paga u d-deċiżjoni għandha tittieħed f'temp ta' tliet xhur. Id-Direttur Ġenerali tal-MEA, Joe Farrugia qal li skont dak li qalulu min iħaddem, it-Tnejn hi l-ġurnata popolari għas- sick leave . L-MEA qalet li dawn ir-rakkomandazzjonijiet se jiġu ppreżentati lill-MCESD biex ikunu suġett għad-diskussjoni. Reazzjoni tal-General Workers' Union Il-GWU ħarġet b'għonqha kollu kontra l-proposti tal-MEA. Is-Segretarju Ġenerali tal-Unjin, Tony Zarb, qal li dawn il-proposti jitgħu lill-ħaddiem 20 sena lura. Zarb wissa li l-unjin mhux se toqgħod siekta quddiem dawn il-proposti u bi ħsiebha tissielet għad-drittijiet tal-ħaddiema. Wissa wkoll li jekk min iħaddem se jkompli jagħmel pressjoni biex dawn il-proposti jiġu aċċettati, ifiser li se jkun hawn inkwiet industrijali.